د مريم نواز د خوشي کېدو ضمانت منظور شوی
د لاهور هايکورټ د مسلم ليګ ن د مرستیالې مشرې مریم نواز د خوشي کېدو ضمانت منظور کړی دی، د مريم نواز ضمانت د چودري شوګر ملز په قضيه کې منظور کړی شوی او د هغې د خوشي کولو امر شوی دی.
کراچۍ — د لاهور هايکورټ د جسټس علي باقر نجفي په مشرۍ د دوه کسیزه قاضيانو ډلې نن د ګل، دوشنبې په ورځ دا فېصله اورولې ده. د ځايي میډيا ترمخه لاهور هايکورټ په خپله فېصله کې ويلي چې د کوم ملزم يا تورن تن نيولو ته د سزا په توګه نه شي کتل کېدی. عدالت ويلي د چودري شوګر ملز په قضيه کې چې کومې پلټنې شوي په هغې بنيادونو مريم نواز نوره په بند کې نه شي ساتل کېدی. ځینې راپورونه وايي عدالت د مريم نواز عبوري ضمانت په انساني بنيادونو منظور کړی دی. د پاکستان د احتساب محکمې (نېب) په مريم نواز تور لګولی ؤ چې هغې د شريف کورنۍ په ملکيت کې د چودري شوګر مل د لارې د دوه اربه روپو مني لانډرنګ کړی دی. نېب د هغې قضيه عدالت ته لېږلې او ویلي يې دي چې د مريم نواز شتمنۍ يا اثاثې د حساب نه سېوا دي. د مریم نواز وکیل امجد پروېز عدالت ته دليلونه وړاندې کړي چې د چودري شوګر مل قضيه ګډې پلټنيزې ډلې کتلې ده،او مريم نواز په سياسي بنيادونو په نخښه کول کيږي. لاهور هايکورټ د چودري شوګر مل په قضيه کې په ضمانت د خوشي کېدو دپاره مریم نواز ته د يو، يو کروړ روپو دوه مچلکو جمع کولو ویلي دي. عدالت مريم نواز ته د هغې پاسپورټ په عدالت کې د جمعې کولو هم ويلي دي.